CELEX ID: 32011R1153
Publication Date: 2011-08-30

Document:
KOMISIJOS DELEGUOTASIS REGLAMENTAS (ES) Nr. 1153/2011
2011 m. rugpjūčio 30 d.
kuriuo iš dalies keičiamas Europos Parlamento ir Tarybos reglamento (EB) Nr. 998/2003 Ib priedas dėl skiepijimo nuo pasiutligės techninių reikalavimų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. gegužės 26 d. Europos Parlamento ir Tarybos reglamentą (EB) Nr. 998/2003 dėl gyvūnų sveikatos reikalavimų, taikomų nekomerciniam naminių gyvūnėlių judėjimui, ir iš dalies keičiantį Tarybos direktyvą 92/65/EEB (1), ypač į jo 19a straipsnio 2 dalį,
kadangi:
(1)
Reglamente (EB) Nr. 998/2003 nustatyti gyvūnų sveikatos reikalavimai, taikomi reglamento I priedo A ir B dalyse išvardytų šunų, kačių ir šeškų nekomerciniam judėjimui tarp valstybių narių. Jame nustatyta, kad šie gyvūnai turi turėti pasą, kuriuo patvirtinama, kad atitinkamas gyvūnas paskiepytas nuo pasiutligės pagal Ib priedą. Reglamente (EB) Nr. 998/2003 taip pat numatyta, kad skiepijimo nuo pasiutligės techniniai reikalavimai, nustatyti Ib priede, gali būti iš dalies keičiami deleguotaisiais teisės aktais;
(2)
Reglamento (EB) Nr. 998/2003 Ib priede nustatyta, kad skiepijimas nuo pasiutligės gali būti laikomas galiojančiu, tik jeigu, inter alia, skiepijimo diena nėra ankstesnė nei pase ar pridedamame gyvūno sveikatos sertifikate nurodyta ženklinimo poodine mikroschema diena. Tačiau gyvūnas, paženklintas aiškiai įskaitoma tatuiruote iki 2011 m. liepos 3 d., pagal tą reglamentą taip pat laikomas identifikuotu. Todėl siekiant Sąjungos teisės aktų aiškumo reikia iš dalies pakeisti Reglamento (EB) Nr. 998/2003 Ib priedą ir nustatyti, kad skiepijimas nuo pasiutligės gali būti laikomas galiojančiu, jeigu, inter alia, skiepijimo nuo pasiutligės diena nėra ankstesnė nei ženklinimo poodine mikroschema ar tatuiravimo diena;
(3)
todėl reikėtų atitinkamai iš dalies pakeisti Reglamento (EB) Nr. 998/2003 Ib priedą,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 998/2003 Ib priedo 2 punkto b papunktis pakeičiamas taip:
„b)
a punkte nurodyta diena negali būti ankstesnė nei ženklinimo poodine mikroschema ar tatuiravimo diena, nurodyta:
i)
paso III skirsnio 2 ar 5 dalyje; arba
ii)
pridedamo gyvūno sveikatos sertifikato atitinkamame skirsnyje.“
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. rugpjūčio 30 d.

EuroVoc Classification:
Level 1: 100149
100154
100156
Level 2: 100215
100250
100238
100245
Level 3: 2442
2181
2479
1754
1415
2711
5877
All Descriptors: 1445
1919
192
2988
4152
4635
4636
6152